b'\n_START_ARTICLE_\nViipuri (sanomalehti)\n_START_PARAGRAPH_\nViipuri oli Viipurissa vuosina 1893\xe2\x80\x931918 ilmestynyt sanomalehti._NEWLINE_Kaupungin vanhasuomalaiset perustivat Viipurin sen j\xc3\xa4lkeen kun Viipurin Sanomat oli siirtynyt avoimesti nuorsuomalaiselle linjalle. Lehti pysyi kilpailijaansa pienemp\xc3\xa4n\xc3\xa4 sortovuosiin saakka. Vuoden 1900 alussa Viipuri oli kuukauden lakkautettuna, mink\xc3\xa4 j\xc3\xa4lkeen kenraalikuvern\xc3\xb6\xc3\xb6ri Bobrikov vaati lakkautuksen uhalla p\xc3\xa4\xc3\xa4toimittaja Leander Ikosen eroa. Sen j\xc3\xa4lkeen lehdest\xc3\xa4 tuli Akseli J\xc3\xa4rnfeltin kaudella aktiivinen my\xc3\xb6ntyvyyspolitiikan kannattaja, jota perustuslailliset boikotoivat._NEWLINE_Vuonna 1903 Viipurin kilpailijaksi tuli aluksi my\xc3\xb6ntyvyyslinjaa noudattanut Karjala, josta pian muodostui maakunnan valtalehti. Nuorsuomalaisen puolueen oikeiston hallitseman kilpailijan siirtyess\xc3\xa4 kannattamaan monarkiaa vuoden 1918 hallitusmuototaistelussa saman aatteen takana ollut Viipuri lopetettiin ja kokoomuspuolueen paikalliseksi \xc3\xa4\xc3\xa4nenkannattajaksi j\xc3\xa4i suurilevikkisempi Karjala._NEWLINE_Viipuri ilmestyi vuodesta 1894 l\xc3\xa4htien kuudesti viikossa. Sen rinnalla julkaistiin aluksi kaksip\xc3\xa4iv\xc3\xa4ist\xc3\xa4 ja vuodesta 1906 l\xc3\xa4htien kolmep\xc3\xa4iv\xc3\xa4ist\xc3\xa4 maaseutupainosta. Lehden levikki oli 1900-luvun alussa kuutisen tuhatta kappaletta. Julkaisijana toimi Viipurin Uusi Kirjapaino- ja Sanomalehti Oy. P\xc3\xa4\xc3\xa4toimittajina ty\xc3\xb6skenteliv\xc3\xa4t Johannes Alin, 1894\xe2\x80\x931895), Heikki Sariola (1895\xe2\x80\x931898), Eemil Forsgren (1898\xe2\x80\x931899), Leander Ikonen (1899\xe2\x80\x931900), E. Pullinen (1900\xe2\x80\x931901), Akseli J\xc3\xa4rnfelt (1901\xe2\x80\x931904), Kaarle Nestori Rantakari (1904\xe2\x80\x931905), Juho Torvelainen (1905\xe2\x80\x931906), V\xc3\xa4in\xc3\xb6 Kivilinna (1906\xe2\x80\x931908), J. F. Ruotsalainen (1908\xe2\x80\x931909), F. S. Eljas Pauanne (1909\xe2\x80\x931913), V\xc3\xa4in\xc3\xb6 Voipio (1913\xe2\x80\x931914) ja Otto Kotonen (1916\xe2\x80\x931918).'